Ak sa vás tento problém netýka, buďte radi, no prestaňte byť necitliví. Vy to totiž môžete myslieť dobre, no priateľom veselými poznámkami nepomôžete, skôr im ublížite.
Keď je reč o intímnych, bolestivých či citlivých záležitostiach, človek často nevie čo povedať a nezriedka zo seba "vypustí" takú blbosť, že narobí viac škody ako úžitku.
Tak napríklad rozhodne nepoužívajte nasledujúce vety:
Tak čo? Už sa podarilo?
Pokiaľ viete, že pár bojuje s otehotnením či donosením dieťaťa, odpustite si priame otázky na úspešnosť snahy. Veľa žien je napríklad poverčivých a nechce okoliu nič hovoriť počas prvých troch mesiacov tehotenstva.
Ani potom však ešte nie je všetko ružové, takže im nechajte priestor na oznámenie radostnej udalosti. Odpustite si aj sprisahanecké žmurkanie a veľavýznamné pohľady.
To sa musíš prestať stresovať a snažiť a vyjde to
Sú to síce rady nad zlato, lenže pár túžiaci po dieťati ich počul už asi miliónkrát. Podobné pripomienky rozhodne nepôsobia priaznivo, ale skôr necitlivo a vyčítavo.
Rovnako do tejto kategórie patria i rady, že by sa mala žena menej venovať kariére a začať relaxovať, ak teda naozaj túži otehotnieť.
Však si kúpte psa
Množstvo ľudí si naozaj nahrádza vzťah k dieťaťu vzťahom k domácemu maznáčikovi, no rozhodne to nie je riešenie problémov s neplodnosťou.
Skôr táto rada vyznieva ako zlý vtip.
Buďte radi, že ste sami. Veď deti sú príšerné. Požičiam vám moje
A keby ste ešte vedeli, aké sú nákladné, hlučné a nevďačné. Vlastne máte šťastie, že nijaké nemôžete mať, pretože si ušetríte kopec starostí a sklamania a môžete sa radšej venovať jeden druhému.
A tehotenstvo je tiež príšerné utrpenie, furt len zvraciaš a si ako veľryba a je ti zle a chceš spať a plačeš, jednoducho ti je takto lepšie.
Takýchto rečí si pár, ktorý má problémy s plodnosťou, vypočuje vyše hlavy, no rozhodne nikomu nepomôžu a spôsobia len chvíle trápneho ticha.
Prečo neskúsite adopciu?
Verte, že každý viac-menej neplodný pár si to zváži aj bez vašej cennej rady. A adopcia nie je jednoduchý proces, vyžaduje si pevný vzťah i psychiku, silu zvládať skúmanie partnerstva, dlhoročné čakanie, nekonečné zvažovanie...
A je to jednoznačne voľba daného páru, do ktorej nemá žiadna tretia osoba čo hovoriť.
Boh má s vami iné plány
Najviac vás to poteší, ak ste ateista. V tom prípade sa však dobrá duša, ktorá vás chce utešiť, snaží vynájsť a Boha zamení za osud, karmu a podobne.
Je to veľmi zraňujúce, pretože vlastne akoby ste ľuďom túžiacim po dieťati povedali, že nie sú predurčení byť rodičmi a nech sa s tým už konečne zmieria.
Lepšie bude, ak im poviete, že existuje množstvo spôsobov pomoci, pretože slová podpory znamenajú viac, ako sa nazdávate.
To zase ja som otehotnela hneď
Celkovo je vhodnejšie úplne sa vyhýbať téme tehotenstva a rodičovstva.
Rovnako by mali ľudia akceptovať, ak sa páry bez detí rozhodnú vynechávať grilovačky, výlety či spoločné návštevy, kde sa grupuje väčšie množstvo detí. Jatrí im to totiž rany.
Keby si skúsila pribrať/schudnúť, tak by to vyšlo
Zabudnite už konečne na rady a radšej si trápiacich sa priateľov vypočujte.
Nechajte ich, nech sa sami zveria, ak to potrebujú, nevypytujte sa a odpustite si hlúpe poznámky.
Viem presne, ako ti je
Pokiaľ ste si neprešli presne rovnakým beznádejným procesom, tak rozhodne určite neviete.
Môžete sa skúsiť vžiť do podobnej situácie, no nikdy to nebude rovnaké.
Čo si po všetkých tých potratoch ešte stále nepochopila, že to nejde?
Problém s neplodnoťou nesúvisí len s komplikáciou otehotnieť, ale tiež s ťažkosťami donosiť dieťa do termínu pôrodu.
Prestaňte s navonok priateľskou úprimnosťou a radšej stavte na citlivosť.
Najdôležitejšie správy z východu Slovenska čítajte na Korzar.sme.sk.